
LAZDIJŲ RAJONO SAVIVALDYBĖS TARYBA
SPRENDIMAS
DĖL PINIGINĖS SOCIALINĖS PARAMOS TEIKIMO LAZDIJŲ RAJONO SAVIVALDYBĖJE TVARKOS APRAŠO PATVIRTINIMO

2019 m. lapkričio 29 d. Nr. 5TS-185 
Lazdijai

Vadovaudamasi Lietuvos Respublikos vietos savivaldos įstatymo 6 straipsnio 43 punktu, 7 straipsnio 8 punktu, 15 straipsnio 2 dalies 30 punktu, Lietuvos Respublikos piniginės socialinės paramos nepasiturintiems gyventojams įstatymo 4 straipsnio 2 dalimi, Lazdijų rajono savivaldybės taryba n u s p r e n d ž i a:
Patvirtinti Piniginės socialinės paramos teikimo Lazdijų rajono savivaldybėje tvarkos aprašą (pridedama).



Savivaldybės merė	Ausma Miškinienė

PATVIRTINTA
Lazdijų rajono savivaldybės tarybos
2019 m. lapkričio 29 d.  
sprendimu Nr. 5TS-185
(Lazdijų rajono savivaldybės tarybos
2023 m. gegužės 26 d. sprendimo
Nr. 5TS-36 redakcija)

PINIGINĖS SOCIALINĖS PARAMOS TEIKIMO LAZDIJŲ RAJONO 
SAVIVALDYBĖJE TVARKOS APRAŠAS

I SKYRIUS
BENDROSIOS NUOSTATOS

1. Piniginės socialinės paramos teikimo Lazdijų rajono savivaldybėje tvarkos aprašas (toliau – Tvarkos aprašas) reglamentuoja piniginės socialinės paramos teikimą Lazdijų rajono savivaldybės nepasiturintiems gyventojams: piniginės socialinės paramos skyrimo ir mokėjimo tvarką (prašymų-paraiškų priėmimo; trūkstamų dokumentų pateikimo; duomenų apie turtą pateikimo; piniginės socialinės paramos skyrimo ir mokėjimo; prašymus-paraiškas pateikusių asmenų informavimo apie piniginės socialinės paramos skyrimą ar neskyrimą; neteisėtai gautos ar išmokėtos piniginės socialinės paramos išskaičiavimo; paskirtos, bet laiku neatsiimtos piniginės socialinės paramos, taip pat mirus asmeniui, kurio vardu bendrai gyvenantiems asmenims mokama piniginė socialinė parama, arba mirus vienam gyvenančiam asmeniui paskirtos ir iki kito mėnesio po jo mirties neišmokėtos piniginės socialinės paramos išmokėjimo procedūras); pagrindus, kuriems esant piniginė socialinė parama skiriama kitais Lietuvos Respublikos piniginės socialinės paramos nepasiturintiems gyventojams įstatyme (toliau – Įstatymas) nenumatytais atvejais ir kuriems esant ši parama didinama, mažinama, skiriama ne visiems bendrai gyvenantiems asmenims, sustabdomas, nutraukiamas ar atnaujinamas jos mokėjimas; bendruomeninių organizacijų ir (ar) religinių bendruomenių, ir (ar) religinių bendrijų, ir (ar) kitų nevyriausybinių organizacijų atstovų, ir (ar) gyvenamosios vietovės bendruomenės narių, ir (ar) seniūnaičių, ir (ar) kitų suinteresuotų asmenų pasitelkimo dalyvauti svarstant klausimus dėl piniginės socialinės paramos skyrimo tvarką bei jų teises ir pareigas.
2. Tvarkos aprašas parengtas vadovaujantis Įstatymu ir kitais įstatymo įgyvendinamaisiais teisės aktais.
3. Tvarkos aprašas taikomas nepasiturintiems gyventojams, deklaravusiems gyvenamąją vietą Lazdijų rajono savivaldybėje (toliau – Savivaldybė), arba asmenims, neįtrauktiems į gyvenamosios vietos neturinčių asmenų apskaitą Savivaldybėje ir kurių duomenys apie tai nėra įrašyti į Lietuvos Respublikos gyventojų registrą, tačiau faktiškai gyvenančių Savivaldybėje, bei asmenims, kurie Savivaldybės teritorijoje nuomojasi būstą.
4. Tvarkos apraše vartojamos sąvokos atitinka Įstatyme apibrėžtas sąvokas.
5. Vykdant savarankišką savivaldybės funkciją, piniginė socialinė parama teikiama taikant Įstatymo nuostatas tiek, kiek jų nereglamentuoja šis Tvarkos aprašas. 
6. Piniginę socialinę paramą administruoja Lazdijų rajono savivaldybės administracijos (toliau – Savivaldybės administracijos) Socialinės paramos ir sveikatos skyrius (toliau – Skyrius). 
7. Teikiant piniginę socialinę paramą, pasitelkiami bendruomeninių organizacijų ir (ar) religinių bendruomenių, ir (ar) religinių bendrijų, ir (ar) kitų nevyriausybinių organizacijų atstovai, ir (ar) gyvenamosios vietovės bendruomenės nariai, ir (ar) seniūnaičiai. 

II SKYRIUS
PINIGINĖS SOCIALINĖS PARAMOS SKYRIMO IR MOKĖJIMO TVARKA
Prašymų-paraiškų priėmimas

8. Dėl Įstatyme ir Tvarkos apraše numatytos piniginės socialinės paramos (toliau – piniginės socialinės paramos) bendrai gyvenantys asmenys arba vienas gyvenantis asmuo kreipiasi į deklaruotos gyvenamosios vietos seniūnijos arba į seniūnijos, kurios teritorijoje nuomojamas būstas, o jei bendrai gyvenantys asmenys arba vienas gyvenantis asmuo gyvenamosios vietos neturi – į seniūnijos, kurios teritorijoje faktiškai gyvena, savivaldybės administracijos direktoriaus įsakymu priskirtą Skyriaus socialinio darbo organizatorių.
9. Kreipdamiesi dėl piniginės socialinės paramos, pateikia Socialinės apsaugos ir darbo ministro patvirtintos formos prašymą-paraišką piniginei socialinei paramai gauti ir jos priedus (toliau – Prašymas-paraiška) bei duomenis (apie save ir bendrai gyvenančius asmenis, veiklos pobūdį, turtą, pajamas ir kitą piniginei socialinei paramai gauti būtiną informaciją).
10. Prie Prašymo-paraiškos, atsižvelgiant į aplinkybes, lemiančias bendrai gyvenančių asmenų arba vieno gyvenančio asmens teisę į piniginę socialinę paramą, pateikiami dokumentai:
10.1. vyresnių kaip 18 metų bendrai gyvenančių asmenų arba vieno gyvenančio asmens tapatybę patvirtinantis galiojantis dokumentas (pasas, asmens tapatybės kortelė, naujo pavyzdžio vairuotojo pažymėjimas, kai nėra galimybės pateikti asmens tapatybę patvirtinančio dokumento originalo dėl objektyvių priežasčių, pateikiama dokumento kopija, patvirtinta įstatymų nustatyta tvarka, ir pažyma apie dokumento poėmį);
10.2. pažyma (pažymos) apie priskaičiuotą ir išmokėtą darbo užmokestį (formą tvirtina Lietuvos Respublikos socialinės apsaugos ir darbo ministras);
10.3. pažyma iš kompetentingos įstaigos (Vidaus reikalų ministerijos, Specialiųjų tyrimų tarnybos, Valstybės saugumo departamento, Krašto apsaugos ministerijos, ambasados, konsulinio skyriaus ir kt.) apie gaunamas pareigūnų ir karių valstybines pensijas ir kitų valstybių mokamas pensijas, išmokas, kai nėra duomenų valstybės ir žinybiniuose registruose bei valstybės informacinėse sistemose;
10.4. pažyma apie individualios įmonės savininko pajamas, gautas iš šios įmonės apmokestinto pelno, ir mažosios bendrijos narių, tikrosios ūkinės bendrijos ar komanditinės ūkinės bendrijos tikrųjų narių pajamas ir iš šių įmonių asmeniniams poreikiams gautas lėšas;
10.5. asmens, įsigijusio verslo liudijimą ar individualios veiklos vykdymo pažymą, pajamų ir išlaidų apskaitos žurnalas;
10.6. įmonės, įstaigos, organizacijos ar antstolio išduota pažyma apie lėšas vaikui (vaikams) išlaikyti (kai nėra galimybės pateikti išvardytų pažymų – banko išrašas apie gaunamas lėšas vaikui išlaikyti);
10.7. pažyma apie įsiregistravimą kitos valstybės valstybinėje įdarbinimo tarnyboje ir iš jos gaunamas pajamas;
10.8. ieškinys dėl vaiko gyvenamosios vietos ir (ar) tėvystės nustatymo ir (ar) vaiko (vaikų) išlaikymo priteisimo arba dokumentas su teismo rezoliucija dėl bylos nagrinėjimo teisme arba teismo šaukimas, patvirtinantis aplinkybę, kad teisme yra nagrinėjama byla dėl tėvystės nustatymo ir vaiko (vaikų) išlaikymo priteisimo, teismo pažyma, kad paskirta ekspertizė dėl giminystės ryšio įrodymo;
10.9. teismo nutartis (sprendimas) dėl išlaikymo vaikui (vaikams) priteisimo arba teismo patvirtinta sutartis dėl vaiko (vaikų) išlaikymo;
10.10. teismo sprendimas dėl asmens pripažinimo neveiksniu arba globėjo (rūpintojo) paskyrimo;
10.11. ikiteisminio tyrimo įstaigos, prokuratūros ar teismo išduotas dokumentas dėl padarytos nusikalstamos veikos žmogaus seksualinio apsisprendimo laisvei ir neliečiamumui;
10.12. sveikatos priežiūros įstaigos pažyma apie nėštumą, kai likę ne daugiau kaip 70 kalendorinių dienų iki numatytos gimdymo datos;
10.13. sveikatos priežiūros įstaigos pažyma apie gydymo stacionare trukmę;
10.14. sveikatos priežiūros įstaigos pažyma, kad vaikas iki 8 metų negali lankyti švietimo įstaigos;
10.15. pažyma iš karinio vieneto, kuriame privalomosios pradinės karo tarnybos karys atlieka privalomąją pradinę karo tarnybą;
10.16. kompetentingos institucijos pažyma apie bausmės atlikimą, sulaikymą, suėmimą, paieškos paskelbimą ar teismo pripažinimą nežinia kur esančiu;
10.17. dokumentas (pirkimo–pardavimo ar dovanojimo sutartis), patvirtinantis turto įsigijimą ar perleidimą;
10.18. gyvenamųjų patalpų ar kito nekilnojamojo turto nuomos sutartis, įregistruota viešame registre;
10.19. metinė arba 12 paskutinių mėnesių iki kreipimosi gyventojo (šeimos) turto ir pajamų deklaracija;
10.20. kompetentingos įstaigos pažyma apie gaunamus dividendus, palūkanas;
10.21. banko pažyma ar elektroninės bankininkystės išrašas apie turimas pinigines lėšas;
10.22. dokumentai, patvirtinantys atsiskaitymą už būsto šildymą, geriamąjį ir karštą vandenį;
10.23. banko atsiskaitomosios asmens sąskaitos numeris.
11. Dokumentų, nurodytų Tvarkos aprašo 10 punkte, Skyriaus socialinio darbo organizatoriai gali reikalauti ir tuomet, kai pasikeičia aplinkybės, turinčios įtakos bendrai gyvenančių asmenų arba vieno gyvenančio asmens teisei į piniginę socialinę paramą, jos dydžiui ar mokėjimui.
12. Gautas Prašymas-paraiška užregistruojamas Savivaldybės dokumentų valdymo sistemoje DocLogix (toliau – DVS) Prašymo-paraiškos gavimo dieną, suteikiant registracijos numerį, bei jo gavimas pažymimas socialinių išmokų apskaitos sistemoje „Parama“, įrašant suteiktą numerį, ir Prašymą-paraišką pateikusiam asmeniui įteikiamas informacinis lapelis. Kai Prašymas-paraiška siunčiamas paštu, informacinis lapelis išsiunčiamas pareiškėjui Prašyme-paraiškoje nurodytu informavimo būdu (jeigu pareiškėjas nenurodė informavimo būdo – paštu). 
13. Kreipimosi dėl piniginės socialinės paramos diena laikoma diena, kurią priimtas Prašymas-paraiška.
14. Prie Prašymo-paraiškos be kitų dokumentų pridedamos bendrai gyvenančių asmenų arba vieno gyvenančio asmens pažymos apie Įstatymo 17 straipsnyje nurodytas pajamas, išskyrus atvejus, kai Skyrius duomenis gauna iš valstybės ir žinybinių registrų bei valstybės informacinių sistemų. Visų Prašyme-paraiškoje pateiktų duomenų teisingumą Prašymą-paraišką pateikęs asmuo patvirtina savo parašu. Užsienio valstybių institucijų išduoti dokumentai turi būti išversti į lietuvių kalbą ir patvirtinti notaro ar kita Lietuvos Respublikos teisės aktų nustatyta tvarka.
15. Prašymas-paraiška gali būti pateiktas asmeniškai, per atstovą (globėją, rūpintoją, įgaliotinį), paštu arba elektroniniu būdu, kai valstybės elektroninės valdžios sistemoje teikiama elektroninė paslauga, elektroniniu paštu ir telefonu: 
15.1. jeigu Prašymas-paraiška pateikiamas asmeniškai, pareiškėjas kreipimosi metu pateikia galiojantį asmens tapatybę patvirtinantį dokumentą;
15.2.	jeigu Prašymas-paraiška pateikiamas per atstovą, pateikiami galiojantys atstovo asmens tapatybę ir atstovavimą patvirtinantys dokumentai; 
15.3.	jeigu užpildytas ir pasirašytas Prašymas-paraiška siunčiamas paštu, prie jo pridedama asmens tapatybę patvirtinančio dokumento kopija, patvirtinta įstatymų nustatyta tvarka, ir visų reikiamų dokumentų originalai arba jų kopijos, patvirtintos notaro ar kita Lietuvos Respublikos teisės aktų nustatyta tvarka;
15.4.	jeigu valstybės elektroninės valdžios sistemoje teikiama elektroninė paslauga ir Prašymas-paraiška pateikiami elektroniniu būdu, asmuo turi nurodyti, kokios įstaigos gali patvirtinti jo Prašyme-paraiškoje pateiktą informaciją. Asmuo, pateikdamas Prašymą-paraišką elektroniniu būdu, patvirtina savo tapatybę elektroniniu parašu arba kitais būdais, nustatytais Lietuvos Respublikos teisės aktuose;
15.5. elektroniniu paštu (karantino, ekstremalios situacijos laikotarpiu);
15.6. telefonu (Prašymus-paraiškas užpildant Socialinės paramos ir sveikatos skyriaus socialinio darbo organizatoriams ir nereikalaujant duomenų teisingumą patvirtinti asmens parašu) (karantino, ekstremalios situacijos laikotarpiu). 
16. Buities ir gyvenimo sąlygų patikrinimo aktas (toliau – BPA) yra vienas iš dokumentų piniginės socialinės paramos teikimo teisei nustatyti.
17. Bendrai gyvenančių asmenų arba vieno gyvenančio asmens gyvenimo sąlygas, turimą turtą ir užimtumą periodiškai (kai bendrai gyvenantys asmenys ar vienas gyvenantis asmuo pirmą kartą kreipiasi socialinės pašalpos ir (ar) kartą per metus, gaunančių piniginę socialinę paramą ilgiau kaip 12 mėnesių) tikrina Skyriaus socialinio darbo organizatorius, dalyvaujant vienam kviestiniam bendruomenės nariui (seniūnui, seniūnaičiui, bendruomenės pirmininkui ar kitam aktyviam bendruomenės nariui, bendruomenės slaugytojui, gydytojui, mokyklos socialiniam pedagogui, mokytojui, mokyklos direktoriui, policijos pareigūnui ir kt.). Tikrinimo metu surašomas BPA, kurį pasirašo Skyriaus socialinio darbo organizatorius ir patikrinime dalyvavęs kviestinis asmuo (išskyrus karantino, ekstremalios situacijos laikotarpiu (šiuo atveju Skyriaus socialinio darbo organizatorius BPA surašo, kontaktuojant su besikreipiančiais asmenimis telefonu, elektroninio ryšio priemonėmis). 

Trūkstamų dokumentų pateikimas

18. Jeigu Prašyme-paraiškoje nurodyti ne visi piniginei socialinei paramai skirti ir apskaičiuoti būtini duomenys ir (ar) nurodyti netikslūs duomenys, pateikti ne visi reikalingi dokumentai:
18.1. informacija apie trūkstamus dokumentus (duomenis) įrašoma į informacinį lapelį ir nurodoma data, iki kurios dokumentai (duomenys) turi būti pateikti, kai Prašymas-paraiška pateikiami asmeniškai ar per atstovą;
18.2. pareiškėjas ne vėliau kaip per 10 darbo dienų nuo Prašymo-paraiškos gavimo dienos Prašyme-paraiškoje nurodytu informavimo būdu (jeigu pareiškėjas nenurodė informavimo būdo – paštu) informuojamas apie trūkstamus dokumentus (duomenis) ir nurodoma data, iki kurios dokumentai (duomenys) turi būti pateikti, kai Prašymas-paraiška pateikiami paštu. 
19. Jeigu asmuo per Įstatymo nustatytą terminą nepateikia trūkstamų dokumentų, Skyriaus socialinio darbo organizatorius parengia įsakymo (sprendimo) projektą neteikti piniginės socialinės paramos. Savivaldybės administracija priėmusi sprendimą neteikti piniginės socialinės paramos, pareiškėjui per 5 darbo dienas išsiunčia pranešimą, grąžindama jo pateiktus dokumentus, byloje paliekant šių dokumentų kopijas.
Duomenų apie turtą pateikimas

20. Prašymą-paraišką pateikęs asmuo pateikia duomenis apie mėnesio, einančio prieš Prašymo-paraiškos pateikimo mėnesį, paskutinę dieną turimą turtą, nurodytą Įstatymo 14 straipsnyje, ir tai patvirtinančius dokumentus, išskyrus atvejus, kai savivaldybės administracija duomenis gauna iš valstybės ir žinybinių registrų bei valstybės informacinių sistemų. Šie duomenys, jeigu nėra pasikeitimų, pateikiami kas 12 mėnesių. Šiam terminui pasibaigus, piniginės socialinės paramos teikimo laikotarpiu iki paramos teikimo laikotarpio pabaigos naujų duomenų apie turimą turtą pateikti nereikia.
21. Turto, nurodyto Įstatymo 14 straipsnio 1 dalies 1–5 punktuose, vertę nustato Skyriaus socialinio darbo organizatorius, vadovaudamasis Vyriausybės ar jos įgaliotos institucijos parengta metodika ir Vyriausybės ar jos įgaliotos institucijos patvirtintomis žemės ūkio produkcijos sąlyginėmis vertėmis.

Piniginės socialinės paramos skyrimas ir mokėjimas

22. Skyriaus socialinio darbo organizatorius, vadovaudamasis Įstatymu ir Tvarkos aprašu bei naudodamasis kompiuterine programa „Parama“:
22.1. sutikrina asmens Prašyme-paraiškoje pateiktus duomenis su duomenų registrais, nustato teisę į piniginę socialinę paramą vadovaudamasis Įstatymo 6 straipsniu, apskaičiuoja socialinės pašalpos dydį ir nustato socialinės pašalpos teikimo laikotarpį, parengia įsakymo (sprendimo) projektą apie pašalpos skyrimą ar neskyrimą, jį pasirašo nekvalifikuotu elektroniniu parašu DVS paspausdamas mygtuką „Patvirtinti“, kad parengtas dokumentas ir duomenys yra teisingi ir elektroniniu būdu perduoda Skyriaus vedėjui ir (ar) valstybės tarnautojams, atsakingiems už išmokų duomenų patikrinimą ir patvirtinimą;
22.2. apskaičiuoja kompensacijų dydžius ir nustato kompensacijų teikimo laikotarpį, kai būstui šildyti ir karštam vandeniui ruošti naudojamas kietasis ar kitoks kuras, elektros energija arba dujos, parengia įsakymo (sprendimo) projektą apie kompensacijos skyrimą ar neskyrimą, jį pasirašo nekvalifikuotu elektroniniu parašu DVS, paspausdamas mygtuką „Patvirtinti“, kad parengtas dokumentas ir duomenys yra teisingi, ir elektroniniu būdu perduoda Skyriaus vedėjui ir (ar) valstybės tarnautojams, atsakingiems už išmokų duomenų patikrinimą ir patvirtinimą; 
22.3. suformuoja elektronines pažymas apie bendrai gyvenančių asmenų arba vieno gyvenančio asmens pajamas ir taikomus normatyvus būsto šildymo išlaidų, geriamojo vandens išlaidų ir karšto vandens išlaidų kompensacijoms apskaičiuoti, jas pasirašo nekvalifikuotu elektroniniu parašu DVS paspausdamas mygtuką „Patvirtinti“, kad parengtas dokumentas ir duomenys yra teisingi, ir elektroniniu būdu perduoda Skyriaus vedėjui ir (ar) valstybės tarnautojams, atsakingiems už pažymų duomenų patikrinimą ir patvirtinimą ir persiuntimą šilumą, geriamąjį ir karštą vandenį tiekiančioms įmonėms; 
22.4. nustato bendrai gyvenančių asmenų arba vieno gyvenančio asmens teisę dėl kredito, paimto daugiabučiui namui atnaujinti (modernizuoti), ir palūkanų apmokėjimo; parengia pažymas, kurias teisės aktų nustatyta tvarka ir terminais DVS persiunčia už būsto renovaciją atsakingoms organizacijoms. 
23. Skyriaus vedėjas ir (ar) valstybės tarnautojai, atsakingi už išmokų ir (ar) pažymų duomenų patikrinimą ir patvirtinimą, vadovaudamiesi Įstatymu ir Tvarkos aprašu bei naudodamiesi kompiuterine programa „Parama“:
23.1. patikrina elektroniniu būdu gautus įsakymų (sprendimų) projektus su suvestais duomenimis socialinės paramos apskaitos sistemoje „Parama“, įsakymus (sprendimus) pasirašydami elektroniniu kvalifikuotu parašu DVS ir patvirtina juos socialinės paramos apskaitos sistemoje „Parama“; 
23.2. patikrina elektroniniu būdu gautus apskaičiuotus kompensacijų sprendimų projektus, kai būstui šildyti ir karštam vandeniui ruošti naudojamas kietasis ar kitoks kuras, elektros energija arba dujos, patvirtina juos pasirašydami kvalifikuotu elektroniniu parašu DVS bei patvirtina kompensacijų sprendimus socialinės paramos apskaitos sistemoje „Parama“; 
23.3. patikrina elektroniniu būdu gautas elektronines pažymas, jas patvirtina pasirašydami  elektroniniu kvalifikuotu parašu DVS, teisės aktų nustatyta tvarka ir terminais naudodamiesi DVS persiunčia šilumą, geriamąjį ir karštą vandenį tiekiančioms įmonėms „Lazdijų šiluma“ ir UAB „Lazdijų vanduo“ (toliau – įmonė), kai šiluma, geriamasis vanduo ir karštas vanduo į būstą tiekiamas centralizuotai;
23.4. patikrina duomenis apie bendrai gyvenančių asmenų arba vieno gyvenančio asmens teisę dėl kredito, paimto daugiabučiui namui atnaujinti (modernizuoti), ir palūkanų apmokėjimo, juos suveda į socialinės paramos apskaitos sistemą „Parama“ bei elektroniniu būdu, naudodamiesi DVS, persiunčia paraiškas apmokėjimui savivaldybės administracijos Centralizuotos buhalterinės apskaitos skyriui. 
24. Įsakymų (sprendimų) projektus, kai Prašymai-paraiškos su visais reikalingais dokumentais priimti iki einamojo mėnesio 20 d. imtinai, Skyriaus socialinio darbo organizatoriai parengia ir perduoda elektroniniu būdu Skyriui iki einamo mėnesio 25 dienos. 
25. Kai Prašymai-paraiškos su visais reikalingais dokumentais priimti po einamojo mėnesio 20 dienos, įsakymų (sprendimų) projektus Skyriaus socialinio darbo organizatoriai parengia ir perduoda elektroniniu būdu kito mėnesio mokėjimui, ir piniginė socialinė parama teisės aktų nustatyta tvarka pareiškėjui išmokama už praėjusius, priklausančius mėnesius. 
26. Kai šiluma, geriamasis ir karštas vanduo į būstą tiekiamas centralizuotai, kompensacijas apskaičiuoja įmonė, vadovaudamasi Įstatymu, jo įgyvendinamaisiais teisės aktais, šiuo Tvarkos aprašu, su savivaldybės administracija pasirašytomis sutartimis bei remdamasi Skyriaus pateiktomis pažymomis.
27. Bendrai gyvenančių asmenų arba vieno gyvenančio asmens mėnesio pajamos socialinei pašalpai gauti apskaičiuojamos vadovaujantis Įstatymo 18 straipsniu.
28. Socialinė pašalpa skiriama, kai bendrai gyvenančių asmenų ar vieno gyvenančio asmens kreipimosi dėl socialinės pašalpos metu nuosavybės teise turimo turto, nurodyto įstatymo 14 straipsnyje, vertė neviršija turto vertės normatyvo; vidutinės pajamos, nurodytos ir apskaičiuotos pagal įstatymo 17 ir 18 straipsnius, tenkančios vienam iš bendrai gyvenančių asmenų arba vienam gyvenančiam asmeniui per mėnesį yra mažesnės kaip 1,1 valstybės remiamų pajamų dydžio (toliau – VRP) ir kiekvienas vyresnis kaip 18 metų bendrai gyvenantis asmuo, vienas gyvenantis asmuo arba vaikas (įvaikis) nuo 16 iki 18 metų atitinka bent vieną iš įstatymo 8 straipsnyje nurodytų sąlygų, kurioms esant bendrai gyvenantys asmenys arba vienas gyvenantis asmuo turi teisę į piniginę socialinę paramą. Socialinė pašalpa, kurios dydis nustatomas pagal įstatymo 9 straipsnį, skiriama 3 mėnesiams nuo Prašymo-paraiškos pateikimo mėnesio pirmos dienos, jeigu kreipimosi ir sprendimo priėmimo metu bendrai gyvenantys asmenys arba vienas gyvenantis asmuo turi teisę į šią pašalpą. 
29. Pasibaigus paskirtos socialinės pašalpos teikimo laikotarpiui, dėl tolesnio jos skyrimo bendrai gyvenantys asmenys arba vienas gyvenantis asmuo turi teisę kreiptis per 2 mėnesius su Prašymu-paraiška ir pateikti naujus dokumentus ir duomenis apie bendrai gyvenančius asmenis arba vieną gyvenantį asmenį bei jų (jo) pajamas. Socialinė pašalpa skiriama nuo Prašymą-paraišką pateikusio asmens nurodyto vieno iš 2 mėnesių, einančių po socialinės pašalpos gavimo laikotarpio pabaigos, jeigu bendrai gyvenantys asmenys arba vienas gyvenantis asmuo kreipimosi dėl socialinės pašalpos ir sprendimo priėmimo metu, taip pat laikotarpiu, už kurį skiriama socialinė pašalpa, turi teisę gauti socialinę pašalpą.
Lietuvos Respublikos Vyriausybei paskelbus ekstremaliąją situaciją ir (ar) karantiną, bendrai gyvenantiems asmenims arba vienam gyvenančiam asmeniui piniginės socialinės paramos mokėjimas pratęsiamas be atskiro Prašymo-paraiškos skirti piniginę socialinę paramą, jeigu bendrai gyvenantys asmenys arba vienas gyvenantis asmuo turi teisę į šią paramą, tačiau ne ilgiau negu iki mėnesio, kurį šalyje atšaukiama ekstremalioji situacija ir (ar) karantinas arba sueina jų paskelbimo terminai, pabaigos. 
30. Jeigu pasibaigus paskirtos socialinės pašalpos teikimo laikotarpiui kreipiamasi vėliau kaip po 2 mėnesių nuo anksčiau paskirtos socialinės pašalpos teikimo laikotarpio pabaigos, socialinė pašalpa skiriama nuo Prašymo-paraiškos pateikimo mėnesio pirmos dienos.
31. Socialinė pašalpa gali būti teikiama:
31.1. pinigais;
31.2. nepinigine forma; 
31.3. pinigais ir (ar) nepinigine forma teikiamą socialinę pašalpą derinant su socialinėmis paslaugomis (bendrosiomis, socialinės priežiūros).
32. Šio Tvarkos aprašo 31.2 ir 31.3 punktuose numatytomis formomis socialinė pašalpa teikiama bendrai gyvenantiems asmenims arba vieniems gyvenantiems asmenims, patiriantiems socialinę riziką. 
33. Socialinė pašalpa asmeniui sutikus gali būti teikiama nepinigine forma apmokant įsiskolinimus už socialinio būsto nuomą, centralizuotai tiekiamą gyvenamojo būsto šildymą ir karštą vandenį, geriamąjį vandenį, komunalinių atliekų surinkimą ir jų tvarkymą, žemės nuomą, žemę, greituosius kreditus, vaikų išlaikymą ugdymo įstaigose, kitas paslaugas. Sutikime turi būti nurodyta, kokio dydžio lėšų sumą ar procentinę dalį asmuo sutinka skirti įsiskolinimams padengti.
34. Socialinė pašalpa nepinigine forma gali būti teikiama išmokant skirtą pašalpą socialinės priežiūros paslaugas teikiančiam viešosios įstaigos Lazdijų socialinių paslaugų centro (toliau – socialinių paslaugų centro) socialiniam darbuotojui, įpareigojant jį vesti socialinių pašalpų apskaitą ir užtikrinti jų panaudojimą pagal paskirtį, organizuojant patiriančių socialinę riziką asmenų aprūpinimą būtiniausiais produktais bei vartojamosiomis prekėmis. Šiuo atveju pagal Skyriaus parengtus žiniaraščius savivaldybės administracijos Centralizuotos buhalterinės apskaitos skyrius socialinių pašalpų gavėjams priklausančius pinigus perveda į socialinių paslaugų centro sąskaitą. Už socialinių pašalpų panaudojimą tik išmokų gavėjų ir jų šeimų narių poreikiams atsakingas socialinių paslaugų centras.
35. Socialinė pašalpa derinant socialinės pašalpos teikimo formas – nepinigine forma ir pinigais – teikiama Savivaldybės mero nustatyta tvarka pagal Skyriaus socialinio darbo organizatoriaus, atsižvelgiant į šiame Tvarkos apraše nustatyta tvarka surašytą BPA, kuriame pateikiama išvada socialinę pašalpą teikti pinigais ir (ar) nepinigine forma, nurodant jos dydį procentais ir teikimo laikotarpį, šioms nepasiturinčių gyventojų grupėms, patiriančioms socialinę riziką:
35.1. neturintiems pastovios gyvenamosios vietos;
35.2. priklausomiems nuo narkotikų, psichotropinių medžiagų, alkoholio, azartinių lošimų;
35.3. turintiems polinkį į smurtą, nusikalstamą veiklą, piktnaudžiavimą alkoholiu, narkotinėmis, psichotropinėmis medžiagomis;
35.4. elgetaujantiems, valkataujantiems, benamiams;
35.5. sergantiems tuberkulioze ir nesigydantiems;
35.6. stokojantiems vaikų priežiūros įgūdžių;
35.7. asmenims, kurių vaikams nustatyta globa;
35.8. nevykdantiems Įstatyme ir Tvarkos apraše nustatytų pareigų;
35.9. turintiems įsiskolinimų už socialinio būsto nuomą, centralizuotai tiekiamą gyvenamojo būsto šildymą ir karštą vandenį, geriamąjį vandenį, komunalinių atliekų surinkimą ir jų tvarkymą, žemės nuomą, žemę, greituosius kreditus, vaikų išlaikymą ugdymo įstaigose, kitas paslaugas.
36. Paskirta socialinė pašalpa pinigine forma mokama už kiekvieną praėjusį mėnesį nuo einamojo mėnesio 10 dienos iki 25 dienos, pinigus pervedant į socialinės pašalpos gavėjų Prašymuose-paraiškose nurodytas asmenines sąskaitas Lietuvos Respublikoje įregistruotoje kredito ar mokėjimo įstaigoje. Jei socialinės pašalpos gavėjai tokių sąskaitų neturi, socialinės pašalpos gali būti išmokamos Savivaldybės administracijos Lietuvos Respublikos viešųjų pirkimų įstatymo nustatyta tvarka parinktose mokėjimo įstaigose (jų padaliniuose). 
37. Socialinės pašalpos dydis pinigais bendrai gyvenantiems asmenims arba vieniems gyvenantiems asmenims, patiriantiems socialinę riziką, išvardintiems Tvarkos aprašo 35 punkte, negali viršyti 50 procentų paskirtos socialinės pašalpos dydžio, atsižvelgiant į Lazdijų rajono savivaldybės socialinės paramos teikimo komisijos (toliau – komisija) siūlymus. 
38. Bendrai gyvenančių asmenų arba vieno gyvenančio asmens mėnesio pajamos kompensacijai gauti apskaičiuojamos vadovaujantis Įstatymo 19 straipsniu.
39. Kai būstui šildyti ir karštam vandeniui ruošti naudojamas kietasis ar kitoks kuras, arba dujos, kurių faktinės sąnaudos kiekvieną mėnesį nenustatomos, kompensacijos apskaičiuojamos pagal savivaldybės tarybos sprendimu patvirtintas vidutines kietojo ar kitokio kuro kainas. Tais atvejais, kai būstui šildyti ir karštam vandeniui ruošti naudojama elektros energija, kurios suvartojimas nustatomas kiekvieną mėnesį apskaitos prietaisu, kompensacijos apskaičiuojamos pagal pareiškėjų pateiktus duomenis (pagal atsiskaitomąją sąskaitą arba atsiskaitymo knygelę) bei apmokėjimo dokumentus pagal pateiktus rodmenis.
Kiekvienais metais Skyrius iki šildymo sezono pradžios peržiūri vietos rinkos kietojo ar kitokio kuro kainas ir, nustačius bent vienos kuro rūšies kainos pokytį daugiau negu 10 procentų, rengia Savivaldybės tarybos sprendimo projektą dėl patvirtintų vidutinių kietojo ar kitokio kuro, kurio faktinės sąnaudos kiekvieną mėnesį nenustatomos, kainų, taikomų būsto šildymo ir karšto vandens išlaidų kompensacijoms apskaičiuoti, pakeitimo.
40. Kompensacijos gali būti teikiamos:
40.1. pinigais, pasirenkant mokėjimo būdą pačiam kompensacijų gavėjui, pervedant ją į nurodytą asmeninę sąskaitą banke arba socialinių išmokų išmokėjimo paslaugas teikiančiai įmonei;
40.2. apskaičiuotų kompensacijų sumą pervedant į šilumos energiją, geriamąjį ir karštą vandenį tiekiančios įmonės atsiskaitomąją sąskaitą banke, kai šiluma, geriamasis ir karštas vanduo į būstą tiekiamas centralizuotai;
40.3. apskaičiuotų kompensacijų sumą, kai būstui šildyti ir karštam vandeniui ruošti naudojamas kietasis ar kitoks kuras, išmokant socialinės priežiūros paslaugas teikiančiam socialinių paslaugų centro socialiniam darbuotojui, įpareigojant jį tvarkyti kompensacijos apskaitą ir užtikrinti jos panaudojimą pagal paskirtį, kai kompensacijų gavėjai yra asmenys, patyrę socialinę riziką. Kompensacijos šiame Tvarkos aprašo punkte nustatytu būdu teikiamos bendrai gyvenantiems asmenims arba vieniems gyvenantiems asmenims, patyrusiems socialinę riziką. 
41. Kompensacijos bendrai gyvenantiems asmenims arba vienam gyvenančiam asmeniui, įsiskolinusiems už būsto šildymą, karštą ar geriamąjį vandenį, teikiamos šio Tvarkos aprašo 40.2 papunktyje nustatytu būdu, jeigu bendrai gyvenantys asmenys arba vienas gyvenantis asmuo su energijos, kuro, vandens tiekėjais yra sudarę sutartį (sutartis) dėl dalies skolos apmokėjimo, kas mėnesį grąžinant ne daugiau kaip 20 procentų bendrai gyvenančių asmenų arba vieno gyvenančio asmens pajamų, arba teismas yra priteisęs apmokėti skolą ir bendrai gyvenantys asmenys ar vienas gyvenantis asmuo prisiimtus įsipareigojimus ir (ar) nustatytus įsipareigojimus vykdo.
42. Kompensacijos teikiamos:
42.1. už kiekvieną praėjusį mėnesį, apskaičiuotų kompensacijų sumomis mažinant kompensacijos gavėjo mokestį už būsto šildymą, geriamąjį ir karštą vandenį, ir apskaičiuotų kompensacijų sumas pervedant į įmonės atsiskaitomąją sąskaitą banke pagal pateiktas sąskaitas faktūras ir kompensacijų gavėjų sąrašus, kai šiluma, geriamasis ir karštas vanduo į būstą tiekiamas centralizuotai. Įmonė sąskaitas faktūras, kompensacijų gavėjų sąrašus ir duomenis apie kiekvienam kompensacijų gavėjui apskaičiuotų kompensacijų sumas Skyriui pateikia pasibaigus ataskaitiniam mėnesiui iki kito mėnesio 12 dienos;
42.2. kompensacijos būstui šildyti naudojant kietąjį ar kitokį kurą, kurių faktinės sąnaudos kiekvieną mėnesį nenustatomos, teikiamos šildymo sezono metu, atsižvelgiant į būsto šildymo būdą, kuris yra įregistruotas viešajame registre (VĮ Registrų centre) ir tik už vieną pasirinktą kuro rūšį, kuri yra nurodoma Prašymo-paraiškos 6 priede. Jeigu šildymo būdas yra pasikeitęs ir duomenys nėra įregistruoti VĮ Registrų centre, būtina pateikti dokumentus, įrodančius šildymo būdo pasikeitimą (kuro deginimo įrenginio dokumentą, kuriame nurodytas įrenginio tipas, markė ir naudingo veikimo koeficientas (nvk), bei dokumentus, leidžiančius įvertinti būsto normatyvus (gyvenamųjų patalpų dokumentus – namų knygą). Šildymo sezonas pradedamas ir baigiamas Savivaldybės mero potvarkiu; 
42.3. kompensacijos būstui šildyti naudojant elektros energiją, kurios suvartojimas nustatomas kiekvieną mėnesį apskaitos prietaisu, teikiamos šildymo sezono metu. Šildymo sezonas pradedamas ir baigiamas Savivaldybės mero potvarkiu. Kompensacijos suma išmokama už kiekvieną praėjusį mėnesį Tvarkos aprašo 40 punkte nustatyta tvarka. 
43. Kompensacijos skiriamos 3 mėnesiams nuo mėnesio, kurį bendrai gyvenantys asmenys arba vienas gyvenantis asmuo įgijo teisę į kompensacijas, pirmos dienos, tačiau ne daugiau kaip už 2 praėjusius mėnesius iki Prašymo-paraiškos pateikimo mėnesio, o jeigu dėl kompensacijų kreipiamasi likus vienam mėnesiui iki šildymo sezono pradžios mėnesio ar vėliau arba šildymo sezono metu, kompensacijos skiriamos visam šildymo sezono laikotarpiui, jeigu bendrai gyvenantys asmenys arba vienas gyvenantis asmuo kreipimosi dėl kompensacijų ir sprendimo priėmimo metu, taip pat laikotarpiu, už kurį skiriamos kompensacijos, turi teisę gauti kompensacijas, jeigu per šį laikotarpį nesikeičia bendrai gyvenančių asmenų sudėtis arba vieno gyvenančio asmens šeiminė padėtis, jų (jo) pajamos ir turtas. 
44. Savivaldybės administracija:
44.1. darbingus nedirbančius (taip pat savarankiškai nedirbančius) ar dirbančius (taip pat savarankiškai dirbančius), atsižvelgiant į darbo laiko ar veiklos trukmę, nesimokančius darbingo amžiaus asmenis, gaunančius piniginę socialinę paramą bendra Įstatymo nustatyta tvarka arba gaunančius piniginę socialinę paramą, nustatytą šiame Tvarkos apraše, išskyrus paramą, nustatytą Tvarkos aprašo III skyriuje ir nedalyvaujančius aktyvios darbo rinkos politikos priemonėse ir (ar) savivaldybės administracijos parengtoje užimtumo didinimo programoje, Vyriausybės ar jos įgaliotos institucijos nustatyta tvarka pasitelkia visuomenei naudingai veiklai atlikti, išskyrus karantino, ekstremalios situacijos laikotarpiu; 
44.2. 3 mėnesius neteikia piniginės socialinės paramos arba 3 mėnesiams nutraukia jos teikimą bendrai gyvenantiems asmenims, jeigu bent vienas iš bendrai gyvenančių asmenų nevykdo Įstatymo 25 straipsnio 2 punkte nustatytos pareigos ir (ar) 25 straipsnio 3 punkte nustatytos pareigos, išskyrus atvejį, kai dėl šių punktų nuostatų nevykdymo nesusidarė piniginės socialinės paramos permoka – išmokėta ne didesnė, negu apskaičiuota, įvertinus atsiradusias aplinkybes, piniginė socialinė parama arba piniginės socialinės paramos permoka buvo grąžinta ar asmens raštu pateiktu sutikimu yra išskaičiuojama (grąžinama) dalimis daugiau kaip po 20 procentų mokėtinos sumos per mėnesį. Jeigu nėra šiame punkte nurodytų išimčių, socialinė pašalpa skiriama vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos;
44.3. 3 mėnesius neteikia piniginės socialinės paramos arba 3 mėnesiams nutraukia jos teikimą vienam gyvenančiam asmeniui, jeigu jis nevykdo Įstatymo 25 straipsnio 2 punkte nustatytos pareigos ir (ar) 25 straipsnio 3 punkte nustatytos pareigos, išskyrus atvejį, kai dėl šių punktų nuostatų nevykdymo nesusidarė piniginės socialinės paramos permoka – išmokėta ne didesnė, negu apskaičiuota, įvertinus atsiradusias aplinkybes, piniginė socialinė parama arba piniginės socialinės paramos permoka buvo grąžinta ar asmens raštu pateiktu sutikimu yra išskaičiuojama (grąžinama) dalimis daugiau kaip po 20 procentų mokėtinos sumos per mėnesį;
44.4. jeigu bent vienas iš bendrai gyvenančių asmenų nevykdo Įstatymo 25 straipsnio 1, 4, 5 ir 6 punktuose nustatytų pareigų, socialinę pašalpą skiria tik vaikui (įvaikiui) ar vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos, pasirenkant ar derinant jos teikimo formą (formas) (pinigais ir (ar) nepinigine forma), o kompensacijų neteikia ar nutraukia jų teikimą iki pareigos bus įvykdytos;
44.5. jeigu vienas gyvenantis asmuo nevykdo Įstatymo 25 straipsnio 1, 4, 5 ir 6 punktuose nustatytų pareigų, socialinės pašalpos ir kompensacijų neteikia ar nutraukia jų teikimą iki šios pareigos bus įvykdytos;
44.6. 3 mėnesius neteikia piniginės socialinės paramos ar 3 mėnesiams nutraukia jos teikimą, jeigu bent vienas iš bendrai gyvenančių asmenų arba vienas gyvenantis asmuo nevykdo Įstatymo 25 straipsnio 7 punkte nustatytos pareigos. Šiuo atveju socialinę pašalpą skiria vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos, pasirenkant ar derinant jos teikimo formą (formas) (pinigais ir (ar) nepinigine forma);
44.7. 6 mėnesius neteikia piniginės socialinės paramos, jeigu bendrai gyvenančių asmenų arba vieno gyvenančio asmens turimų piniginių lėšų dydis viršija Įstatymo 16 straipsnio 5 dalyje nustatytą piniginių lėšų normatyvą, išskyrus šiuos atvejus:
44.7.1. senatvės pensijų gavėjams ir neįgaliems asmenims, kuriems nustatytas netekto darbingumo lygis nuo 60 iki 100 procentų;
44.7.2. tėvams, kurie vieni augina vaikus; 
44.7.3. asmenims, turintiems proto negalią, sergantiems psichikos ligomis ar kitomis sunkiomis ligomis, vadovaujantis Sunkių ligų sąrašu, patvirtintu Lietuvos Respublikos sveikatos apsaugos ministro 2003-03-28 įsakymu Nr. V-177 „Dėl Sunkių ligų sąrašo patvirtinimo“;
44.8. 6 mėnesius neteikia piniginės socialinės paramos, jeigu bendrai gyvenantys asmenys arba vienas gyvenantis asmuo per 6 mėnesius iki kreipimosi dėl piniginės socialinės paramos perleido nuosavybėn kitam asmeniui Įstatymo 14 straipsnio 1 dalies 1–8 punktuose nurodytą turtą ir kreipdamiesi (kreipdamasis) dėl piniginės socialinės paramos Prašyme-paraiškoje nenurodė gautų piniginių lėšų ar už jas įsigyto naujo turto; 
44.9. 6 mėnesius neteikia piniginės socialinės paramos ar 6 mėnesiams nutraukia jos teikimą darbingo amžiaus darbingam vienam gyvenančiam asmeniui arba darbingo amžiaus darbingiems bendrai gyvenantiems asmenims, kurie dirba savarankiškai ir (ar) vykdo nekilnojamųjų daiktų pardavimo ir (ar) nuomos veiklą ir kuriems ilgiau kaip 6 mėnesius buvo teikiama piniginė socialinė parama, jeigu jie Prašyme-paraiškoje nurodo, kad šiuo laikotarpiu iš vykdomos veiklos gavo mažesnes kaip minimalioji mėnesinė alga vidutines pajamas per mėnesį. Šiuo atveju socialinę pašalpą skiria vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos;
44.10. 6 mėnesius neteikia piniginės socialinės paramos ar 6 mėnesiams nutraukia jos teikimą, jeigu bendrai gyvenantys asmenys arba vienas gyvenantis asmuo piniginės socialinės paramos teikimo laikotarpiu nuosavybės teise įgijo privalomą registruoti turtą, kurio vertė didesnė kaip piniginių lėšų normatyvas, nustatytas Įstatymo 16 straipsnio 5 dalyje, arba nuosavybės teise turimą privalomą registruoti turtą perleido nuosavybėn kitam asmeniui už lėšų sumą, mažesnę kaip pusė šio turto vertės, apskaičiuotos vadovaujantis Įstatymo 20 straipsnio 5 dalimi; 
44.11. patikrinusi bendrai gyvenančių asmenų arba vieno gyvenančio asmens gyvenimo sąlygas ir surašiusi BPA, neteikia kompensacijų ar nutraukia jų teikimą, jeigu bendrai gyvenantys asmenys arba vienas gyvenantis asmuo deklaruoja gyvenamąją vietą būste arba jį išsinuomoja, bet jame faktiškai negyvena, arba kartu su vienu gyvenančiu asmeniu arba bendrai gyvenančiais asmenimis būste nuolat faktiškai gyvena asmuo (asmenys), kuris (kurie) nėra deklaravęs (deklaravę) gyvenamosios vietos būste arba jo nesinuomoja;
44.12. papildomai apklausia asmenis, kurie kreipiasi dėl piniginės socialinės paramos skyrimo ar gauna šią paramą, tikrina jų pateiktus dokumentus ir reikalauja papildomų duomenų, įrodančių bendrai gyvenančių asmenų arba vieno gyvenančio asmens teisę į piniginę socialinę paramą;
44.13. siekdama įvertinti piniginės socialinės paramos teikimo veiksmingumą, Tvarkos aprašo 17 punkte nustatyta tvarka tikrina bendrai gyvenančių asmenų arba vieno gyvenančio asmens gyvenimo sąlygas, turimą turtą ir užimtumą; 
44.14. nereikalauja iš piniginę socialinę paramą gaunančių bendrai gyvenančių asmenų arba vieno gyvenančio asmens iš naujo pateikti tų duomenų, kurie iki pakartotinio kreipimosi yra nepasikeitę;
44.15. pasitelkia bendruomeninių organizacijų ir (ar) religinių bendruomenių, ir (ar) religinių bendrijų, ir (ar) kitų nevyriausybinių organizacijų atstovus ir (ar) gyvenamosios vietovės bendruomenės narius, ir (ar) seniūnaičius, ir (ar) kitus suinteresuotus asmenis dalyvauti svarstant klausimus dėl piniginės socialinės paramos skyrimo ir teikia socialines paslaugas Įstatymo 23 straipsnio 1 dalies 1 punkte, 2 dalies 2–6 punktuose ir 3 dalyje numatytais atvejais;
44.16. patikrinusi bendrai gyvenančių asmenų arba vieno gyvenančio asmens gyvenimo sąlygas ir surašiusi BPA, skiria kompensacijas:
44.16.1. kai bendrai gyvenantys asmenys arba vienas gyvenantis asmuo dėl objektyvių priežasčių (ligos, nelaimės, skurdo ir kt.) neturi ar negali susitvarkyti nuosavybės teisės dokumentų dėl gyvenamojo būsto, kuriame faktiškai gyvena;
44.16.2. kai bendrai gyvenantys asmenys arba vienas gyvenantis asmuo faktiškai gyvena būste, kuriame neturi galimybės deklaruoti gyvenamosios vietos, nes būsto savininkas miręs ir nėra būsto paveldėtojų, kurie administruotų turtą, arba būstas faktiškai yra, tačiau nėra įregistruotas VĮ Registrų centre, arba būstas nėra gyvenamosios paskirties ir nėra registruotas VĮ Registrų centre, o būste gyvenantys asmenys neturi būsto dokumentų. 

Prašymus-paraiškas pateikusių asmenų informavimas apie piniginės socialinės paramos skyrimą ar neskyrimą

45. Prašymą-paraišką pateikusį asmenį apie priimtą sprendimą dėl piniginės socialinės paramos skyrimo ar neskyrimo Skyriaus socialinio darbo organizatorius informuoja asmens Prašyme-paraiškoje nurodytu informavimo būdu (jeigu pareiškėjas nenurodė informavimo būdo, informacija siunčiama paštu pagal asmens nurodytą gyvenamąją vietą) ne vėliau kaip per 5 darbo dienas nuo sprendimo priėmimo dienos. Jeigu piniginė socialinė parama neskiriama, pareiškėjas informuojamas raštu, nurodant neskyrimo priežastis ir šio sprendimo apskundimo tvarką. Pateikti dokumentai grąžinami asmeniškai Prašymą-paraišką pateikusiam asmeniui arba siunčiami registruotu laišku, o jo byloje paliekamos šių dokumentų kopijos.
46. Jeigu valstybės elektroninės valdžios sistemoje teikiama elektroninė paslauga, Savivaldybės administracija, dėl elektroniniu būdu pateikto Prašymo-paraiškos, tą pačią dieną priimtą sprendimą pateikia elektroninių paslaugų sistemos paslaugos teikimo eigos modulyje.

Neteisėtai gautos ar išmokėtos socialinės paramos išskaičiavimas

47. Skyrius nustatęs, kad bendrai gyvenantys asmenys arba vienas gyvenantis asmuo piniginę socialinę paramą gavo neteisėtai, nes kreipimosi dėl piniginės socialinės paramos metu pateikė neteisingus duomenis apie turtą, gaunamas pajamas, bendrai gyvenančius asmenis arba kitus duomenis, reikalingus piniginei socialinei paramai gauti, arba paramos teikimo laikotarpiu per mėnesį nepranešė apie materialinės padėties pasikeitimą ar atsiradusias aplinkybes, turinčias įtakos teisei į piniginę socialinę paramą arba jos dydžiui, raštu pareikalauja, kad šie asmenys grąžintų neteisėtai gautą piniginę socialinę paramą. Reikalavimas siunčiamas registruotu laišku. Asmenys, neteisėtai gavę piniginę socialinę paramą, tačiau neturintys galimybės jos grąžinti per mėnesį nuo Skyriaus reikalavimo gavimo dienos, gali ją grąžinti dalimis pagal raštišką įsipareigojimą.
48. Negrąžinta neteisėtai gauta piniginė socialinė parama yra išskaičiuojama vadovaujantis savivaldybės administracijos priimtu sprendimu iš piniginę socialinę paramą gaunančiam asmeniui paskirtos piniginės socialinės paramos sumos, išskaičiuojant ne daugiau kaip po 20 procentų mokėtinos sumos per mėnesį, jeigu nėra piniginę socialinę paramą gaunančio asmens raštu pateikto sutikimo išskaičiuoti didesnę mokėtinos sumos dalį per mėnesį ar visą mokėtiną sumą.
49. Jeigu neteisėtai gauta piniginė socialinė parama negrąžinta arba neišskaičiuota, likusi skola išieškoma Lietuvos Respublikos civilinio proceso kodekso nustatyta tvarka, jeigu su išieškojimu susijusios administravimo išlaidos neviršija išieškotinos sumos.
50. Dėl Skyriaus valstybės tarnautojų kaltės neteisėtai išmokėtos piniginės socialinės paramos lėšos išieškomos Lietuvos Respublikos įstatymų nustatyta tvarka.

Paskirtos, bet laiku neatsiimtos piniginės socialinės paramos, taip pat mirus asmeniui, kurio vardu bendrai gyvenantiems asmenims mokama piniginė socialinė parama, arba mirus vienam gyvenančiam asmeniui, paskirtos ir iki kito mėnesio po jo mirties neišmokėtos piniginės socialinės paramos išmokėjimas

51. Paskirta, bet laiku neatsiimta piniginė socialinė parama išmokama, jeigu dėl jos buvo kreiptasi ne vėliau kaip per 3 mėnesius nuo paskutinio mėnesio, už kurį piniginė socialinė parama buvo paskirta, pateikus Skyriui laisvos formos prašymą (prašyme nurodomos priežastys, dėl kurių asmuo laiku neatsiėmė piniginės socialinės paramos).
52. Mirus asmeniui, kurio vardu bendrai gyvenantiems asmenims teikiama piniginė socialinė parama, šiems bendrai gyvenantiems asmenims paskirta ir iki kito mėnesio po jo mirties neišmokėta piniginė socialinė parama, jeigu dėl jos buvo kreiptasi ne vėliau kaip per 3 mėnesius po piniginę socialinę paramą gavusio asmens mirties dienos, išmokama mirusįjį laidojusiam vienam iš bendrai gyvenančių asmenų, pinigus pervedant į jo sąskaitą banke, pateikus Skyriui asmens tapatybę patvirtinantį dokumentą, laisvos formos prašymą ir medicininį mirties liudijimą, o jeigu tokio bendrai gyvenančio asmens nėra, pervedamos į vaiko (įvaikio) ar vaikų (įvaikių) vardu atidarytą sąskaitą banke. Savivaldybės mero  nustatyta tvarka piniginės lėšos pervedamos per 1 mėnesį nuo prašymo pateikimo dienos. Mirus vienam gyvenančiam asmeniui, piniginės socialinės paramos teikimas nutraukiamas nuo jo mirties mėnesio pirmos dienos, o už praėjusį laikotarpį paskirta ir neatsiimta piniginė socialinė parama neišmokama.

III SKYRIUS
PAGRINDAI, KAI SOCIALINĖ PARAMA SKIRIAMA KITAIS ĮSTATYME NENUMATYTAIS ATVEJAIS

53. Patikrinus bendrai gyvenančių asmenų arba vieno gyvenančio asmens gyvenimo sąlygas ir surašius BPA, atsižvelgiant į bendrai gyvenančių asmenų arba vieno gyvenančio asmens socialinę, materialinę padėtį ir kitas aplinkybes, turinčias įtakos socialinės paramos būtinumui, gyventojams gali būti skiriama vienkartinė, tikslinė, periodinė ar sąlyginė pašalpa. Paskirta pašalpa pinigine forma mokama pinigus pervedant į pašalpų gavėjų prašymuose nurodytas asmenines sąskaitas Lietuvos Respublikoje įregistruotoje kredito ar mokėjimo įstaigoje. Jei šių pašalpų gavėjai tokių sąskaitų neturi, pinigai gali būti išmokami Savivaldybės administracijos Lietuvos Respublikos viešųjų pirkimų įstatymo nustatyta tvarka parinktose mokėjimo įstaigose (jų padaliniuose), nepinigine forma tais atvejais, kai pašalpa skiriama bendrai gyvenantiems asmenims ar vieniems gyvenantiems asmenims gyvenimo kokybės gerinimui (prausimuisi ir (ar) skalbimui), bei asmenims ir šeimoms, patyrusiems socialinę riziką ir kai tokį teikimo būdą siūlo Savivaldybės mero sudaryta komisija. 
54. Tvarkos aprašo 53 punkte nurodyta socialinė parama gali būti skiriama bendrai gyvenantiems asmenims arba vienam gyvenančiam asmeniui, atsidūrusiam sunkioje materialinėje padėtyje, susidariusioje dėl įvykusios nelaimės, asmens sveikatos sutrikimų, kitais svarbiais nenumatytais atvejais, kada nepakanka valstybės teikiamos socialinės paramos, patekusiam į sunkią materialinę padėtį, kai jis yra išnaudojęs visas kitų pajamų gavimo galimybes, rūšis, jų dydžius ir teikimo sąlygas, komisijos siūlymu. Tvarkos aprašo 56.1.6, 56.1.7 papunkčiuose nustatyta vienkartinė pašalpa ir 56.2.4 papunktyje nustatyta tikslinė pašalpa skiriama be komisijos siūlymo. 
55. Dokumentai, reikalingi vienkartinei, tikslinei, periodinei ar sąlyginei pašalpai skirti:
55.1. pateikiami asmens: prašymas, pažymos apie vieno arba bendrai gyvenančių asmenų gaunamas pajamas, ir dokumentai, įrodantys aplinkybes apie įvykusį gaisrą, gydytojų konsultacinės komisijos ar gydymo įstaigos pažyma apie sveikatos būklę ar atliktą operaciją ar dokumentai, pagrindžiantys asmens gydymąsi nuo priklausomybių, socialinės bei psichologinės reabilitacijos įstaigose;
55.2. pateikiami Skyriaus socialinio darbo organizatoriaus ir (ar) komisijos narių: BPA, išrašai iš valstybės ir žinybiniuose registruose bei valstybės informacinėse sistemose esančių duomenų bazių, kuriomis turi teisę naudotis. 
56. Tvarkos aprašo 53 punkte nurodytos socialinės paramos teikimo atvejai ir leistini maksimalūs dydžiai:
56.1. vienkartinė pašalpa skiriama:
56.1.1. nukentėjus nuo gaisro ar stichinės nelaimės atveju, kai žala padaryta nuosavybės teise turimam gyvenamajam ar negyvenamajam būstui ir turtui (toliau – turtas), jeigu kreipiamasi per 2 mėnesius nuo įvykusio gaisro ar stichinės nelaimės, ir jeigu tai yra vienintelis asmens nuosavybės teise priklausantis nekilnojamasis turtas ar statinys, kuriame yra asmens gyvenamoji vieta (asmens deklaruota gyvenamoji vieta ir statinys yra Savivaldybės teritorijoje), pateikus pažymą apie įvykusį gaisrą arba surašytą BPA apie įvykusią stichinę nelaimę. Vienkartinė pašalpa skiriama, kai turtas nebuvo draustas ir bendrai gyvenantys asmenys ar vienas gyvenantis asmuo negavo draudimo išmokos ir kai vieno gyvenančio asmens ar bendrai gyvenančių asmenų pajamos vienam asmeniui per mėnesį neviršija 4 VRP:
56.1.1.1. įvykus gaisrui gyvenamajame būste ir netekus viso gyvenamojo būsto ir jame buvusio turto, namų apyvokos daiktų – 30 VRP;
56.1.1.2. įvykus gaisrui gyvenamajame būste ir netekus dalies gyvenamojo būsto ir jame buvusio turto, namų apyvokos daiktų – 10 VRP;
56.1.1.3. įvykus gaisrui pagalbinėse patalpose (ūkiniame pastate, gamybinėse patalpose ar kitos paskirties patalpose) ir netekus ūkinio pastato ar jo dalies ir pastate buvusių daiktų ar gyvūnų – 5 VRP;
56.1.1.4. įvykus stichinei nelaimei (audros, krušos, liūties, sniego slėgio, grunto įkritimo, grunto nuslydimo, žemės drebėjimo atvejais), kai dėl jos nukentėjo asmens gyvenamasis būstas ir (ar) ūkinis pastatas – 3 VRP;
56.1.2. asmenims, kuriems per praėjusius 12 mėnesių buvo diagnozuota onkologinis susirgimas, ir su šiuo susirgimu buvo atlikta operacija, taikytas arba taikomas radiacinis, spindulinis ar cheminis gydymas, skirtas gydymas vaistais, atsižvelgiant į pajamas ir kai jiems nėra mokama slaugos išlaidų tikslinė kompensacija:
56.1.2.1. kai vieno gyvenančio asmens ar bendrai gyvenančių asmenų pajamos vienam asmeniui per mėnesį neviršija 1 VRP – 3 VRP;
56.1.2.2. kai vieno gyvenančio asmens ar bendrai gyvenančių asmenų pajamos vienam asmeniui per mėnesį nuo 1 VRP iki 2 VRP – 2,5 VRP;
56.1.2.3. kai vieno gyvenančio asmens ar bendrai gyvenančių asmenų pajamos vienam asmeniui per mėnesį nuo 2 VRP iki 3 VRP – 2 VRP;
56.1.2.4. kai vieno gyvenančio asmens ar bendrai gyvenančių asmenų pajamos vienam asmeniui per mėnesį nuo 3 VRP iki 4 VRP – 1,5 VRP;
56.1.3. vieniems ar bendrai gyvenantiems asmenims, auginantiems sunkiomis ligomis sergančius vaikus (vadovaujantis Sunkių ligų sąrašu, patvirtintu Lietuvos Respublikos sveikatos apsaugos ministro 2003-03-28 įsakymu Nr. V-177 „Dėl Sunkių ligų sąrašo patvirtinimo“), kai vieno gyvenančio asmens ar bendrai gyvenančių asmenų pajamos vienam asmeniui per mėnesį neviršija 3 VRP – 4 VRP;
56.1.4. asmenims ar bendrai gyvenantiems asmenims po atliktos medicininės operacijos ar traumos, įvykusios nelaimingo atsitikimo metu (kai šie asmenys kreipiasi per 6 mėnesius nuo nurodytų aplinkybių atsiradimo dienos) ar asmenims ar bendrai gyvenantiems asmenims, sergantiems sunkiomis ligomis (vadovaujantis Sunkių ligų sąrašu, patvirtintu Lietuvos Respublikos sveikatos apsaugos ministro 2003-03-28 įsakymu Nr. V-177 „Dėl Sunkių ligų sąrašo patvirtinimo“), kai vieno gyvenančio ar bendrai gyvenančių asmenų pajamos vienam asmeniui per mėnesį neviršija 3 VRP – 1,5 VRP;
56.1.5. asmenims ar bendrai gyvenantiems asmenims, atsidūrusiems sunkioje materialinėje padėtyje, kai vieno gyvenančio asmens ar bendrai gyvenančių asmenų pajamos vienam asmeniui per mėnesį neviršija 2 VRP:
56.1.5.1. asmenims, neauginantiems vaikų, – 1 VRP; 
56.1.5.2. asmenims, auginantiems vaikus, – 1,5 VRP;
56.1.6. asmenims, paleistiems iš pataisos įstaigų, kai kreipiasi ne vėliau kaip per 2 mėn. nuo paleidimo iš pataisos įstaigos dienos pateikus tai pagrindžiančius dokumentus – 2 VRP;
56.1.7. bendrai gyvenantiems asmenims arba vienam gyvenančiam asmeniui, pateikus laisvos formos prašymą ir priklausomai nuo aplinkybių reikalingus dokumentus, skiriama:
56.1.7.1. sulaukus 100 metų jubiliejaus proga –  3 VRP; 
56.1.7.2. sulaukus 105 metų jubiliejau proga – 3,5 VRP; 
56.1.7.3. sulaukus 110 metų jubiliejau proga – 4 VRP; 
56.1.7.4. sulaukus 115 metų jubiliejau proga – 4,5 VRP;
56.1.7.5. sulaukus 120 metų jubiliejau proga – 5 VRP;
56.2. tikslinė pašalpa skiriama vieną kartą per 12 mėnesių:
56.2.1. vienam asmens tapatybę patvirtinančiam dokumentui pagaminti (kai socialinės pašalpos gavėjas neturi galiojančio asmens dokumento) – 0,1 VRP;
56.2.2. būsto šildymui naudojamam kurui įsigyti, kai bendrai gyvenantys asmenys arba vienas gyvenantis asmuo dėl sunkios materialinės padėties negali savo lėšomis įsigyti kuro ir gauti būsto šildymo išlaidų kompensacijos, ir jų (jo) vidutinės pajamos per mėnesį neviršija 1,5 VRP dydžio – 1,5 VRP;
56.2.3. įsiskolinimui už būsto komunalines paslaugas ar būsto nuomą dalinai padengti:
56.2.3.1. kai gyvenamąjį būstą, esantį Savivaldybėje, su palikėjo skolomis paveldi ne vyresnis nei 25 metų asmuo, iki pilnametystės turėjęs globojamo (rūpinamo) vaiko statusą – 2 VRP;
56.2.3.2. kai būsto savininkas dėl įsiskolinimo, kuris susidarė dėl sunkios materialinės padėties (ligos, psichinės negalios ar nelaimingo atsitikimo), negali pasinaudoti būsto šildymo išlaidų kompensacija ir teise į kreditą, paimtą daugiabučiam namui atnaujinti (modernizuoti), bei palūkanų apmokėjimą ir dėl to gali būti neįgyvendintas daugiabučio namo atnaujinimo (modernizavimo) projektas – 2 VRP;
56.2.4. užsieniečiui, pasitraukusiam dėl karinės agresijos jo valstybėje, jeigu kreipiamasi nuo užsiregistravimo Migracijos departamento prie Lietuvos Respublikos vidaus reikalų ministerijos tarnybos MIGRIS elektroninių migracijos paslaugų sistemoje per 3 mėn., pateikus Migracijos departamento išduotą dokumentą (registracijos migracijos departamente kortelė) apie prašymo pateikimą dėl laikinosios apsaugos suteikimo Lietuvos Respublikoje arba dėl leidimo laikinai gyventi Lietuvos Respublikoje (laikinosios apsaugos pagrindu), siekiant padėti užtikrinti būtiniausių poreikių (maitinimosi, asmeninės higienos ir kt.) patenkinimą, ir jeigu tokia pašalpa nebuvo paskirta kitos savivaldybės teritorijoje:
56.2.4.1. vienam suaugusiam asmeniui – 1,1 VRP;
56.2.4.2. pirmam iš bendrai gyvenančių asmenų – 1,1 VRP;
56.2.4.3. antram iš bendrai gyvenančių asmenų – 90 proc. 1,1 VRP; 
56.2.4.4. trečiam ir paskesniam iš bendrai gyvenančių asmenų – 70 proc. 1,1 VRP; 
56.2.4. papunktyje nurodyta tikslinė pašalpa skiriama ir mokama iš Savivaldybės biudžeto Socialinės apsaugos plėtojimo, skurdo bei socialinės atskirties mažinimo programos priemonės „Paramos teikimas nukentėjusiems nuo karo Ukrainoje“ lėšų; 
56.3. periodinė pašalpa skiriama:
56.3.1. pilnamečiam vienam gyvenančiam asmeniui, mirus tėvams (turėtam vieninteliam iš tėvų), jo mokymosi laikotarpiui, bet ne ilgiau iki jam sukaks 24 metai – 1 VRP per mėnesį;
56.3.2. gyvenimo kokybės gerinimui (prausimuisi) ne ilgiau kaip 9 mėn. per 12 kalendorinių mėnesių, kai gyvenamajame būste nėra centralizuotai tiekiamo karšto vandens ir vidutinės asmens gaunamos pajamos per mėnesį neviršija 2,2 VRP dydžio – ne daugiau kaip 0,04 VRP per mėnesį kiekvienam bendrai gyvenančiam asmeniui ar vienam gyvenančiam asmeniui;
56.3.3. gyvenimo kokybės gerinimui (skalbimui) ne ilgiau kaip 9 mėn. per 12 kalendorinių mėnesių, kai gyvenamajame būste vamzdynais nėra tiekiamas šaltas vanduo ir vidutinės asmens gaunamos pajamos per mėnesį neviršija 2,2 VRP – ne daugiau kaip 0,05 VRP per mėnesį kiekvienam bendrai gyvenančiam asmeniui ar vienam gyvenančiam asmeniui;
56.3.4. asmenims ar bendrai gyvenantiems asmenims, kurie dėl Lietuvos Respublikos Vyriausybės paskelbtos ekstremaliosios situacijos visoje Lietuvos Respublikoje neteko darbo ir kurių pajamos per mėnesį vienam šeimos nariui neviršija 1,1 VRP dydžio, skiriama ne mažesnio negu minimalių vartojimo poreikių dydžio (MVPD) – pirmam asmeniui arba vienam gyvenančiam asmeniui 100 proc. MVPD, antram asmeniui – 80 proc. MVPD, trečiam ir kiekvienam paskesniam – 70 proc. MVPD – pašalpa nuo prašymo pateikimo mėnesio. Mokama ekstremaliosios situacijos laikotarpiu ir 2 mėnesius po ekstremaliosios situacijos atšaukimo Lietuvos Respublikoje.
Prašymus periodinei pašalpai gauti bendrai gyvenantys asmenys (vienas gyvenantis asmuo) gali pateikti ir ekstremaliosios situacijos laikotarpiu ir vieną mėnesį, pasibaigus ekstremaliajai situacijai, tokiu atveju pašalpa mokama du mėnesius.
Sprendimai dėl Tvarkos aprašo 56.3.4 papunktyje nurodytos piniginės socialinės paramos skyrimo / neskyrimo priimami Savivaldybės mero nustatyta tvarka, atsižvelgiant į socialinio darbo organizatoriaus raštu pateiktą rekomendaciją ir parengtą sprendimo projektą, prašymų nesvarstant komisijoje. 
56.4. sąlyginė pašalpa skiriama:
56.4.1. asmeniui, besigydančiam nuo priklausomybės ligų (alkoholio, rūkymo ir (ar) psichotropinių medžiagų vartojimo), pateikus tai pagrindžiančius dokumentus, – ne daugiau kaip 2 kartus per 12 kalendorinių mėnesių – 1 VRP; 
56.4.2. gaunantiems socialinę pašalpą Įstatymo nustatyta tvarka, jei kreipiamasi ne vėliau kaip per 6 mėnesius po įvykusio gaisro, kurio metu visiškai sudegė asmens nuosavybės teise priklausantis vienintelis nekilnojamasis turtas ar statinys, esantis Savivaldybėje, kuriame buvo bendrai gyvenančių asmenų ar vieno gyvenančio asmens gyvenamoji vieta, – ne daugiau kaip 3 mėnesius: 
56.4.2.1. vienam gyvenančiam asmeniui ir dviem bendrai gyvenantiems asmenims – 50 procentų valstybės remiamų pajamų dydžio;
56.4.2.2. trims ir keturiems bendrai gyvenantiems asmenims – 70 procentų valstybės remiamų pajamų dydžio; 
56.4.2.3. penkiems ir daugiau bendrai gyvenantiems asmenims – 80 procentų valstybės remiamų pajamų dydžio;
56.4.3. bendrai gyvenantiems asmenims ar vienam gyvenančiam asmeniui, sudarius gyvenamojo būsto ir (ar) turto, kuris asmeniui priklauso nuosavybės teise ir kuriame yra asmens faktinė ir deklaruota gyvenamoji vieta, civilinės atsakomybės draudimo sutartį, pateikus tai pagrindžiančius dokumentus – vieną kartą per kalendorinius metus:
56.4.3.1. asmenims gaunantiems socialinę pašalpą, kompensuojant patirtas faktines išlaidas, tačiau ne didesnes kaip 2 VRP;
56.4.3.2. asmenims, kai vieno ar bendrai gyvenančių asmenų pajamos vienam asmeniui per mėn. neviršija 2 VRP, kompensuojant patirtas faktines išlaidas, tačiau ne didesnes kaip 1,5 VRP;
56.4.3.3. asmenims, kai vieno ar bendrai gyvenančių asmenų pajamos vienam asmeniui per mėn. neviršija 3 VRP, kompensuojant patirtas faktines išlaidas, tačiau ne didesnes kaip 1 VRP.
57. Vienkartinė parama asmenims, numatytiems šio Tvarkos aprašo 56.1.2–56.1.4, 56.1.6 ir 56.2.4 papunkčiuose, skiriama be BPA. 
58. Sprendimai dėl Tvarkos prašo 53 punkte nurodytos piniginės socialinės paramos skyrimo / neskyrimo priimami Savivaldybės mero nustatyta tvarka. Sprendimas skirti piniginę socialinę paramą priimamas ne vėliau kaip per mėnesį nuo prašymo ir visų reikalingų dokumentų gavimo dienos. 
Iš pataisos įstaigos paleistam asmeniui sprendimas skirti vienkartinę pašalpą priimamas per vieną darbo dieną, nuo prašymo ir visų reikiamų dokumentų gavimo dienos ir vienkartinė pašalpa per 24 val. pervedama į pareiškėjo prašyme nurodytą asmeninę sąskaitą Lietuvos Respublikoje įregistruotoje kredito ar mokėjimo įstaigoje. Jeigu vienkartinės pašalpos mokėjimo diena sutampa su ne darbo diena (šeštadieniu, sekmadieniu ar švenčių diena), ši pašalpa išmokama pirmąją darbo dieną, einančią po ne darbo dienos (šeštadienio, sekmadienio ar švenčių dienos).  
Sprendimas dėl Tvarkos aprašo 56.2.4 papunktyje nurodytos pašalpos skyrimo priimamas ir pašalpa pervedama į pareiškėjo prašyme nurodytą asmeninę sąskaitą Lietuvos Respublikoje įregistruotoje kredito, mokėjimo įstaigoje ir (ar) per socialinių paslaugų centrą per 5 darbo dienas nuo prašymo ir visų reikiamų dokumentų gavimo Skyriuje dienos. 
59. Tvarkos apraše nenustatytais atvejais sprendimą dėl piniginės socialinės paramos skyrimo gali priimti Savivaldybės taryba, vadovaudamasi komisijos protokolu, kuriame fiksuoti siūlomų priimti sprendimų motyvai, paaiškinimai, pastabos, kiekvieno komisijos nario atskira nuomonė ir kita antikorupciniu požiūriu skaidriai veiklai užtikrinti reikšminga informacija.

IV SKYRIUS 
PAGRINDAI, KURIEMS ESANT PINIGINĖ SOCIALINĖ PARAMA SKIRIAMA NE VISIEMS BENDRAI GYVENANTIEMS ASMENIMS, SUSTABDOMAS, NUTRAUKIAMAS AR ATNAUJINAMAS JOS MOKĖJIMAS

Pagrindai, kai piniginė socialinė parama skiriama ne visiems bendrai gyvenantiems asmenims

60. Įvertinus nepasiturinčių gyventojų turtą ir pajamas pagal Įstatyme nustatytus piniginės socialinės paramos dydžius, patikrinus buities ir gyvenimo sąlygas ir surašius BPA Tvarkos aprašo 17 punkte nustatyta tvarka bei atsižvelgiant į komisijos siūlymus, socialinė pašalpa gali būti skiriama asmenims, kurie santuokos nutraukimo bylos nagrinėjimo metu gyvena atskirai ir atitinka Piniginės socialinės paramos nepasiturintiems gyventojams įstatymo 6 straipsnio 2 punkte nurodytas sąlygas. 

Pagrindai, kai socialinės paramos mokėjimas nutraukiamas, sustabdomas ar atnaujinamas jos mokėjimas

61. Paskirtos piniginės socialinės paramos teikimas bendrai gyvenantiems asmenims arba vienam gyvenančiam asmeniui nutraukiamas: 
61.1. vienam iš bendrai gyvenančių asmenų ar vienam gyvenančiam asmeniui netekus teisės į piniginę socialinę paramą pagal Įstatymo ir (ar) Tvarkos aprašo nuostatas;
61.2. patikrinus bendrai gyvenančių asmenų arba vieno gyvenančio asmens sąlygas ir surašius BPA, kompensacijos neteikiamos ar nutraukiamas jų teikimas, jeigu bendrai gyvenantys asmenys arba vienas gyvenantis asmuo deklaruoja gyvenamąją vietą būste arba jį išsinuomoja, bet jame faktiškai negyvena, arba kartu su vienu gyvenančiu asmeniu arba bendrai gyvenančiais asmenimis būste nuolat faktiškai gyvena asmuo (asmenys), kuris (kurie) nėra deklaravęs (deklaravę) gyvenamosios vietos būste arba jo nesinuomoja;
61.3. 3 mėnesiams, jeigu bent vienas iš bendrai gyvenančių asmenų arba vienas gyvenantis asmuo nedalyvauja Lazdijų rajono savivaldybės užimtumo didinimo programoje. Šiuo atveju socialinė pašalpa 3 mėnesius skiriama tik vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos. 
62. Paskirtos piniginės socialinės paramos teikimas bendrai gyvenantiems asmenims arba vienam gyvenančiam asmeniui stabdomas:
62.1. pasikeitus pajamų šaltiniui ar bendrai gyvenančių asmenų skaičiui, turtui;
62.2. kai kilus pagrįstų įtarimų dėl Prašyme-paraiškoje pateiktų duomenų apie turimą turtą ir gaunamas pajamas, renkama papildoma informacija bei tikslinami duomenys;
62.3. atsiradus aplinkybėms, kurios sąlygoja BPA surašymo būtinybę.
63. Sustabdytos piniginės socialinės paramos teikimas atnaujinamas bendrai gyvenantiems asmenims arba vienam gyvenančiam asmeniui:
63.1. atsižvelgiant į papildomai surinktą informaciją bei patikslintus duomenis;
63.2. atsižvelgiant į Skyriaus socialinio darbo organizatoriaus pateiktas rekomendacijas, nurodytas surašytame BPA;
63.3. be asmens prašymo karantino, ekstremalios situacijos laikotarpiu (pagal komisijos rekomendacijas, nurodytas posėdžio protokole). 

V SKYRIUS
PINIGINĖS SOCIALINĖS PARAMOS TEIKIMAS PATIKRINUS BENDRAI GYVENANČIŲ ASMENŲ ARBA VIENO GYVENANČIO ASMENS GYVENIMO 
SĄLYGAS IR SURAŠIUS BUITIES IR GYVENIMO SĄLYGŲ PATIKRINIMO AKTĄ

64. Patikrinus bendrai gyvenančių asmenų arba vieno gyvenančio asmens gyvenimo sąlygas, surašius BPA, atsižvelgiant į komisijos siūlymus, Savivaldybės mero nustatyta tvarka, Savivaldybės administracija turi teisę:
64.1. skirti socialinę pašalpą, jeigu bendrai gyvenančių asmenų arba vieno gyvenančio asmens pajamos yra mažesnės kaip 1,1 valstybės remiamų pajamų dydžio bendrai gyvenantiems asmenims arba vienam gyvenančiam asmeniui, tačiau bendrai gyvenantys asmenys arba vienas gyvenantis asmuo neatitinka Įstatymo 6 straipsnio 1 ar 3 punkte nustatytų reikalavimų:
64.1.1. atsidūrusiems sunkioje materialinėje padėtyje iki 6 mėnesių per kalendorinius metus; 
64.1.2. kai nuosavybės teise turimo turto, nurodyto Įstatymo 14 straipsnyje, vertė viršija ne daugiau kaip 10 procentų nustatyto turto vertės normatyvo, ne ilgiau kaip 6 mėnesius per 12 kalendorinių mėnesių;
64.1.3. Lietuvos Respublikos Vyriausybės paskelbtos ekstremalios situacijos visoje Lietuvos Respublikoje laikotarpiu ir 2 mėnesius po ekstremalios situacijos atšaukimo Lietuvos Respublikoje;
64.2. skirti kompensacijas, jeigu išlaidos už būsto šildymą, už faktinį geriamojo vandens ir (ar) karšto vandens kiekį atitinka Įstatymo 11 straipsnyje nustatytus kompensuojamus dydžius, tačiau bendrai gyvenantys asmenys arba vienas gyvenantis asmuo neatitinka Įstatymo 7 straipsnio 1 dalies 1 ar 2 punkte nustatytų reikalavimų:
64.2.1. kai nuosavybės teise turimo turto, nurodyto Įstatymo 14 straipsnyje, vertė viršija turto vertės normatyvą ne daugiau kaip 10 procentų nustatyto turto normatyvo ir bendrai gyvenantys asmenys arba vienas gyvenantis asmuo nuosavybės teise turi tik vieną gyvenamąjį būstą;
64.2.2. jei kiekvienas vyresnis kaip 18 metų bendrai gyvenantis asmuo, vienas gyvenantis asmuo arba vaikas (įvaikis) nuo 16 iki 18 metų neatitinka Įstatymo 8 straipsnyje nurodytų sąlygų, kurioms esant bendrai gyvenantys asmenys arba vienas gyvenantis asmuo turi teisę į piniginę socialinę paramą, tačiau negauna ar negali gauti paramos iš kitų šaltinių ar jų nepakanka; 
64.3. skirti būsto šildymo išlaidų kompensaciją už didesnį, negu nustatyta Įstatymo 12 straipsnio 1 dalies 1 punkte, naudingojo būsto ploto normatyvą:
64.3.1. vienam gyvenančiam asmeniui, kuriam nustatyta psichinė negalia ar protinis atsilikimas ir jam teikiamos socialinės priežiūros ar globos paslaugos namuose ar nestacionarių socialinių paslaugų įstaigoje;
64.3.2. pilnamečiui vaikui, kai mirė vienas iš jo tėvų (įtėvių), ir (ar) likęs vienas iš tėvų turi 60–100 procentų nedarbingumą arba yra patyręs socialinę riziką asmuo, kuris mokosi pagal bendrojo ugdymo programą ar pagal formaliojo profesinio mokymo programą arba studijuoja aukštojoje mokykloje (studentai), kol jam sukaks 24 metai ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos, bet ne ilgiau, negu jiems sukaks 24 metai;
64.4. skirti socialinę pašalpą ir kompensacijas bendrai gyvenantiems asmenims, kurie nėra sudarę teismo patvirtintos sutarties dėl vaiko (įvaikio) materialinio išlaikymo arba dėl išlaikymo ir (ar) tėvystės nustatymo nesikreipė į teismą, arba dėl išlaikymo ir (ar) tėvystės nustatymo kreipėsi į teismą, bet tėvystė nebuvo nustatyta ir (ar) išlaikymas nebuvo priteistas arba pareiškimas paliktas nenagrinėtas, bendrai gyvenantiems asmenims, auginantiems vaiką (vaikus), kuriems dėl socialinių įgūdžių stokos yra teikiamos socialinių įgūdžių ugdymo, palaikymo ir (ar) atkūrimo paslaugos, ar taikoma atvejo vadyba ne ilgiau kaip 6 mėnesius per 12 kalendorinių mėnesių;
64.5. skirti socialinę pašalpą bendrai gyvenantiems asmenims atskirai, kai santuokos nutraukimo bylos nagrinėjimo metu yra ginčas;
64.6. skirti socialinę pašalpą, jeigu bendrai gyvenančių asmenų, kai vaikus augina vienas iš tėvų, arba vieno gyvenančio neįgalaus ar pensinio amžiaus asmens vidutinės pajamos per mėnesį ne daugiau kaip 50 procentų viršija valstybės remiamų pajamų dydį ir bendrai gyvenantys asmenys arba vienas gyvenantis asmuo atitinka Įstatymo 6 straipsnio 1 ir 3 punktuose nustatytus reikalavimus: vienam gyvenančiam asmeniui ir dviem bendrai gyvenantiems asmenims – 25 procentų valstybės remiamų pajamų dydžio; trims ir keturiems bendrai gyvenantiems asmenims – 50 procentų valstybės remiamų pajamų dydžio; penkiems ir daugiau bendrai gyvenantiems asmenims – 70 procentų valstybės remiamų pajamų dydžio; 
64.7. skirti būsto šildymo išlaidų kompensaciją vienam gyvenančiam asmeniui arba bendrai gyvenantiems asmenims, jeigu jie deklaruoja gyvenamąją vietą jų nuosavybės teise turimame būste arba nuomojasi būstą, kuris Nekilnojamojo turto registre nėra įregistruotas kaip gyvenamosios patalpos arba atskira gyvenamoji patalpa, kai bendraturčių nuosavybės teisės dalys nėra nustatytos;
64.8. skirti būsto šildymo išlaidų kompensaciją, jeigu daugiabučio namo buto savininkas neatitinka Įstatymo 7 straipsnio 5 dalyje nustatytų reikalavimų, kai daugiabučio namo buto savininkas, nedalyvavo svarstant ir priimant sprendimą susirinkime dėl daugiabučio namo atnaujinimo (modernizavimo) projekto įgyvendinimo dėl savo sunkios ligos ar sergančio šeimos nario slaugymo, kuriam nustatytas nuolatinės slaugos poreikis; 
64.9. skirti socialinę pašalpą ir kompensacijas bendrai gyvenantiems asmenims arba vienam gyvenančiam asmeniui, kai jiems piniginė socialinė parama neskiriama Įstatymo 21 straipsnio 11 dalyje nustatytu atveju, jei asmuo nutraukia registraciją Užimtumo tarnyboje ar kitos valstybės įdarbinimo tarnyboje ir naujai joje užsiregistruoja kitą dieną;
64.10. skirti piniginę socialinę paramą kaip vienam gyvenančiam asmeniui pilnamečiui vaikui (įvaikiui) iki 24 metų, kuris mokosi pagal bendrojo ugdymo programą (įskaitant laikotarpį nuo bendrojo ugdymo programos baigimo dienos iki tų pačių metų rugsėjo 1 dienos) ar pagal formaliojo profesinio mokymo programą arba studijuoja aukštojoje mokykloje (įskaitant akademinių atostogų dėl ligos ar nėštumo laikotarpį), kai mirė vienas iš jo tėvų (įtėvių).

VI SKYRIUS
BENDRUOMENINIŲ ORGANIZACIJŲ IR (AR) RELIGINIŲ BENDRUOMENIŲ, IR (AR) RELIGINIŲ BENDRIJŲ, IR (AR) KITŲ NEVYRIAUSYBINIŲ ORGANIZACIJŲ ATSTOVŲ, IR (AR) GYVENAMOSIOS VIETOVĖS BENDRUOMENĖS NARIŲ, IR (AR) SENIŪNAIČIŲ, IR (AR) KITŲ SUINTERESUOTŲ ASMENŲ PASITELKIMO DALYVAUTI SVARSTANT KLAUSIMUS DĖL PINIGINĖS SOCIALINĖS PARAMOS SKYRIMO TVARKA BEI JŲ TEISĖS IR PAREIGOS

65. Savivaldybės administracija, svarstant klausimus dėl socialinės paramos skyrimo pasitelkia bendruomeninių organizacijų ir (ar) religinių bendruomenių, ir (ar) religinių bendrijų, ir (ar) kitų nevyriausybinių organizacijų atstovus, ir (ar) gyvenamosios vietovės bendruomenės narius, ir (ar) seniūnaičius, ir (ar) kitus suinteresuotus asmenis (toliau – nevyriausybinės organizacijos) dalyvauti komisijos darbe. Nevyriausybinių organizacijų atstovų skaičius komisijose turi būti ne mažesnis kaip 1/3 visų komisijos narių. Nevyriausybinių organizacijų atstovų teisės ir pareigos atitinka komisijų nariams nustatytas teises ir pareigas.
66. Komisijos kompetencija – teikti rekomendacijas dėl socialinės paramos teikimo bendrai gyvenantiems asmenims arba vienam gyvenančiam asmeniui. 
67. Komisija vadovaujasi Lietuvos Respublikos įstatymais ir nutarimais, Savivaldybės tarybos sprendimais, kitais teisės aktais, reglamentuojančiais piniginės socialinės paramos teikimo principus ir nuostatas.
68. Komisiją sudaro ir jos personalinę sudėtį tvirtina Savivaldybės meras.
69. Savivaldybės meras tvirtina komisijos veiklos nuostatus ir komisijos narių konfidencialumo pasižadėjimo ir nešališkumo deklaracijos formą.
70. Komisija turi teisę:
70.1. nagrinėti gyventojų Prašymus-paraiškas ir teikti rekomendacijas skirti / neskirti socialinę paramą šio Tvarkos aprašo nustatytais atvejais;
70.2. analizuoti besikreipiančių dėl socialinės paramos gyventojų socialinę padėtį, gaunamas pajamas, asmenų pastangas išnaudoti visas teisėtas pajamų gavimo galimybes ir turtą (piniginių lėšų dydį, nuosavybės teisę įgyto privalomai registruoti turtą ar perleisto privalomai registruoti turto nuosavybėn kitam asmeniui), savarankiškumą, motyvaciją, pažymas apie sveikatą ir kitus socialinės paramos poreikiui turinčius įtakos veiksnius ir vertinti bendrai gyvenančių asmenų ar vieno gyvenančio asmens poreikį socialinei paramai gauti; 
70.3. gauti iš seniūnijos, įstaigų, įmonių, organizacijų ir kitų institucijų informaciją apie pareiškėjo šeimos sudėtį, artimuosius, deklaruotą ar faktinę gyvenamąją vietą, gaunamas pajamas ir turimą turtą, kitus duomenis, reikalingus socialinei pašalpai skirti bei kitą papildomą informaciją komisijos veiklai vykdyti;
70.4. kviestis į komisijos posėdžius:
70.4.1. asmenis pokalbiui ar dėl papildomos informacijos pateikimo;
70.4.2. asmens gyvenamosios vietos teritorijoje veikiančių įstaigų, įmonių, bendruomenių, visuomeninių organizacijų ir kitų institucijų atstovus, seniūnaičius, kai sprendžiami gyventojų socialinės paramos skyrimo atvejai;
70.4.3. kitus specialistus;
70.5. atidėti prašymo svarstymą, jei pateikti ne visi dokumentai ar trūksta informacijos, patvirtinančios socialinės paramos reikalingumą, nustatyti terminą ir paskirti atsakingus asmenis už papildomų dokumentų ar informacijos pateikimą;
70.6. teikti informaciją apie žinomus nelegalaus darbo ar nelegaliai gaunamų pajamų faktus ir rekomendacijas Skyriui dėl kreipimosi į nelegalaus darbo kontrolę ir prevenciją vykdančias institucijas;
70.7. siūlyti laikinai sustabdyti ar nutraukti socialinės paramos teikimą, jei paaiškėja, kad paramos gavėjas pateikė klaidingus duomenis, reikalingus paramai gauti, panaudoja gautą paramą ne pagal paskirtį, dirba nelegaliai ir gauna neoficialias pajamas bei kitais atvejais; 
70.8. skatinti socialinės paramos gavėjų iniciatyvumą ir atsakomybę. Atsižvelgiant į bendruomenės poreikius, siūlyti jiems atlikti seniūnijoje visuomenei naudingą veiklą;
70.9. kontroliuoti, kaip bendrai gyvenantys asmenys ar vienas gyvenantis asmuo panaudoja gautą socialinę paramą ir teikti pasiūlymus dėl jos sustabdymo, nutraukimo ar atnaujinimo.

VII SKYRIUS
BAIGIAMOSIOS NUOSTATOS

71. Bendrai gyvenančių asmenų ir (ar) vieno gyvenančio asmens skundus dėl socialinės paramos skyrimo, neskyrimo, sumažinimo, sustabdymo, nutraukimo ar skyrimo ne visiems bendrai gyvenantiems asmenims, teikimo nepinigine forma nagrinėja Savivaldybės mero potvarkiu sudaryta Lazdijų rajono savivaldybės skundų nagrinėjimo komisija. Jos personalinę sudėtį ir darbo reglamentą tvirtina Savivaldybės meras.
72. Piniginei socialinei paramai skirtų lėšų panaudojimą kontroliuoja savivaldybės Kontrolės ir audito tarnyba bei savivaldybės administracijos Centralizuoto savivaldybės vidaus audito skyrius.

__________________________

